依韻答吳安勗太祝
作者：梅堯臣
朝代：宋

paragraphs: 我於文字無一精，少學五言希李陵。
當時巨公特推許，便將格力追西京。
卞和無足定抱寶，乘驥走行天下老。
玉已累人馬不逢，皇皇何之饑欲倒。
還思二十居洛陽，公侯接跡論文章。
文章自此日怪奇，每出一篇爭誦之。
其鋒雖銳我敢犯，新語能如夏侯湛。
于今窮困人已衰，不見懸金規呂覽。
乃遭吾子求琢磋，珠璣獲斗奈我何。